La schleppa
da Chatrina Josty

Chatrina Josty (23) è creschida si a Bravuogn e stat a Cuira nua ch‘ella lavura tar il Radio Rumantsch.

"Wir waren das einzige Paar im Hotel, das nicht tanzte an dem Abend." Questa frasa aveva el scrit en ses diari, ed ella l’aveva legida a la zuppada, en il bogn, cura ch’el era ì ora sin il balcun da lur chombra d’hotel a fimar ina cigaretta.
Ella pruvava da sa regurdar da quella saira, ma i n’è betg vegnì endament ad ella tgenina saira ch’el avess pudì avair manegià. Quai era l’emprima giada ch’ella ha legì en ses diari, tentà l’avessi gia daditg.
Adina cur ch’els van insanua prenda Nicolo cun sai ses diari u tge era adina che il quadern nair, ch’el porta enturn, avess dad esser.
"Jau sun schurnalist", di Nicolo, sch’ins al dumonda, e quai ha el era ditg a Carin. "Jau sun schurnalist, schurnalists han dad observar e da far notizias." Ma tge ch’el fascheva, n’eran betg mo notizias, da quai era Carin persvadida.
Era qua en vacanzas, al hotel lunsch davent da chasa e da lavur scriva el, qua anc pli savens che a chasa. Cunzunt a maisa scriva el, cur ch’els sesan e spetgan sin la tschaina, lura prenda el ora ses quadern nair.
"Mhm, Nicolo!", di Carin, en in tun plain reproschas. "Mo spert", di Nicolo e finescha ina frasa.
Cura n’han els betg sautà ed ils auters bain?, sa dumonda Carin en il bogn. Igl è l’ultima saira ch’els passentan en vacanzas, ella è svanida en bogn per sa far schica. Questa saira datti saut en la sala d’hotel. Ella metta davent il diari da Nicolo, prenda il lefzagl, metta si colur cotschna e puder sin il frunt, ella fa ina bella frisura. Oz vul ella plaschair a Nicolo.
Nicolo ha gist finì da fimar sia cigaretta, el stuess chalar insumma, pensa el, ma en vacanzas pon ins bain fimar ina u l’autra, ha el pront la stgisa per ses agen cumportament e cura ch’el realisescha ch’i dat adina ina stgisa, sto el rir sur da sasez.
"Tge ris?", cloma Carin che ha avert l’isch dal bogn. Ella è gista londervi da metter en ils ureglins, il chau sbassà da la vart sanestra dat ad el vista libra en il bogn.
"Tge ris?", repeta Carin. Ma Nicolo ha chalà da rir en quest mument. En il bogn, sin l’ur da la bognera, vesa el insatge che na tutga betg en quest lieu. Ses quadern nair.
"Carin", di Nicolo. Be quest pled vegn or da sia bucca, il rest vegn da ses maun. Carin ha cridà, betg dal mal, ma da la reacziun andetga da Nicolo.
"Quai n’avess jau mai pensà da tai, Carin", di Nicolo e va ora sin balcun per fimar anc ina cigaretta. 
Igl è la davosa saira en il hotel, be in pèr sesa vi da la bar, ina sutga tranteren, mo in pèr na sauta betg questa saira.